Broers gevonnis oor dubbelmoordArgieffoto Twee broers is in die Pietermaritzburg-hooggeregshof gevonnis vir die moord op ŉ bejaarde egpaar van Zwelisha in KwaZulu-Natal. “Sifiso Freedom Mncwango (29) en Sanele Thembinkosi Mncwango (24) is Woensdag tot twee keer lewenslank en 24 jaar tronkstraf gevonnis,” het brig. Jay Naicker, woordvoerder van die polisie, gesê. Bhekuyise Mthabela (84) en Ntombini Mazibuko (66) is op 19 Desember 2012 in hul slaap aangeval. “Hulle is met messe gesteek en aangerand,” het Naicker bygevoeg. Die saak is aanvanklik by Gluckstadt-polisiestasie aanhangig gemaak voordat dit na Paulpietersburg-polisie oorgeplaas is vir verdere ondersoek. “Die twee broers is ná ŉ intensiewe ondersoek in hegtenis geneem waar dit aan die lig gekom het dat hulle die oorledenes van heksery beskuldig het,” het hy gesê. “Hulle was sedertdien in aanhouding tot hul skuldigbevinding.”